Document ID: 32014R1209

REGULAMENTUL (UE) NR. 1209/2014 AL COMISIEI
din 29 octombrie 2014
de modificare a Regulamentului (CE) nr. 451/2008 al Parlamentului European și al Consiliului de instituire a unei noi clasificări statistice a produselor în funcție de domeniul de activitate (CPA) și de abrogare a Regulamentului (CEE) nr. 3696/93 al Consiliului
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 451/2008 al Parlamentului European și al Consiliului din 23 aprilie 2008 de instituire a unei noi clasificări statistice a produselor în funcție de domeniul de activitate (CPA) și de abrogare a Regulamentului (CEE) nr. 3696/93 al Consiliului (1), în special articolul 6 alineatul (2),
întrucât:
(1)
Regulamentul (CE) nr. 451/2008 a stabilit o clasificare statistică a produselor în funcție de activitate (denumită în continuare „CPA”) pentru a satisface cerințele privind statisticile în cadrul Uniunii.
(2)
Ca urmare a actualizării Clasificării centrale a produselor Organizației Națiunilor Unite (denumită în continuare „CPC versiunea 2”), CPA ar trebui să fie adaptată pentru a menține comparabilitatea și coerența între standardele de clasificare a produselor utilizate la nivel internațional.
(3)
În urma revizuirii Sistemului armonizat (SA) și a Nomenclaturii combinate (NC), în conformitate cu Regulamentul de punere în aplicare (UE) nr. 1001/2013 al Comisiei (2) și cu Regulamentul (UE) nr. 1326/2013 al Consiliului (3), sunt necesare modificări suplimentare în ceea ce privește CPA, precum și alinierea și clarificarea textelor.
(4)
Prin urmare, Regulamentul (CE) nr. 451/2008 ar trebui modificat în consecință.
(5)
Măsurile prevăzute în prezentul regulament sunt conforme cu avizul Comitetului Sistemului Statistic European,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 451/2008 se înlocuiește cu textul din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică începând de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 2014.

Labels: 12
3
19